L-UE qed issaħħaħ il-kooperazzjoni u l-koordinazzjoni bejn l-uffiċjali għall-komunikazzjoni li l-istati membri jew l-UE jibagħtu f'pajjiżi terzi biex jittrattaw kwistjonijiet marbuta mal-immigrazzjoni. Illum, ir-Rappreżentanti Permanenti għall-UE qablu dwar il-pożizzjoni ta' negozjar tal-Kunsill dwar proposta għat-titjib fl-operat tan-netwerk eżistenti Ewropew tal-uffiċjali għall-komunikazzjoni dwar l-immigrazzjoni. Il-pożizzjoni ta' negozjar tinkludi d-dispożizzjonijiet li ġejjin: l-introduzzjoni ta' bord ta' tmexxija fil-livell tal-UE biex tissaħħaħ il-ġestjoni tan-netwerk u l-koordinazzjoni tal-uffiċjali għall-komunikazzjoni, waqt li l-awtoritajiet li jibagħtuhom iżommu l-kompetenza tagħhom sabiex ikunu żgurati l-effikaċja u linji ċari ta' komunikazzjoni it-tisħiħ fir-rwol tal-uffiċjali għall-komunikazzjoni fil-ġlieda kontra l-faċilitazzjoni ta' immigrazzjoni illegali u fil-ġbir ta' informazzjoni b'appoġġ għall-ġestjoni tal-fruntieri esterni tal-UE isiru disponibbli fondi biex isostnu l-attivitajiet tal-uffiċjali għall-komunikazzjoni dwar l-immigrazzjoni u li ser ikunu allokati bi qbil mal-bord ta' tmexxija Il-kooperazzjoni ma' pajjiżi terzi hija aspett essenzjali tar-rispons tal-UE għall-migrazzjoni. Sabiex niżguraw li din il-kooperazzjoni tħalli riżultat u aħna naħdmu flimkien bl-aktar mod effikaċi possibbli, il-koordinazzjoni mill-qrib, b'mod partikolari dik bejn l-uffiċjali għall-komunikazzjoni fuq il-post, hija essenzjali. Herbert Kickl, Ministru għall-Intern tal-Awstrija Abbażi ta' dan il-mandat, il-Presidenza tal-Kunsill ser tibda negozjati mal-Parlament Ewropew ladarba dan jadotta l-pożizzjoni tiegħu. Informazzjoni ġenerali L-uffiċjali għall-komunikazzjoni dwar l-immigrazzjoni jintbagħtu f'pajjiżi terzi mill-istati membri u mill-UE sabiex jistabbilixxu u jżommu kuntatti mal-awtoritajiet tal-pajjiż ospitanti dwar kwistjonijiet ta' migrazzjoni (il-prevenzjoni tal-migrazzjoni illegali u l-ġlieda kontriha, il-faċilitazzjoni tar-ritorn, il-ġestjoni tal-migrazzjoni legali). Fl-2004, l-UE adottat regolament li joħloq netwerk Ewropew tal-uffiċjali għall-komunikazzjoni dwar l-immigrazzjoni sabiex jikkoordina l-isforzi tal-uffiċjali f'pajjiż jew reġjun terz. Madankollu, bi kważi 500 uffiċjal għall-komunikazzjoni dwar l-immigrazzjoni mibgħuta bħalissa mill-istati membri f'aktar minn 100 pajjiż, għad baqa' lakuni fil-koordinazzjoni. Barra minn hekk, bħala parti mir-rispons komprensiv tal-UE għall-migrazzjoni, ir-rwol tal-uffiċjali għall-komunikazzjoni f'ċerti oqsma jista' jitwessa'. B'reazzjoni għal dan, fis-17 ta' Mejju 2018 il-Kummissjoni Ewropea ppreżentat proposta għal regolament għat-tisħiħ tan-netwerk Ewropew tal-uffiċjali għall-komunikazzjoni dwar l-immigrazzjoni. Proposta għal regolament dwar il-ħolqien ta' netwerk Ewropew bejn l-uffiċjali għall-komunikazzjoni dwar l-immigrazzjoni (riformulazzjoni) - mandat għal negozjati